যশোরের মনিরামপুরে অবস্থিত বাংলাদেশ পাট গবেষণা ইন্সটিটিউট (বিজেআরআই) উপকেন্দ্রে শিক্ষার্থীদের দলটি দুপুর ১২টায় পৌঁছায়। জুনিয়র ফিল্ড অফিসার খান মোঃ নূরুল ইসলাম পাটের বিভিন্ন জাত সম্পর্কে শিক্ষার্থীদেরকে অবহিত করেন। খান মোঃ নূরুল ইসলাম জানান বর্তমানে দেশে পাটের উন্নত জাত (রবি-১) গবেষণাধীন আছে। পার্শ্ববর্তী দেশ ভারতের পাট এদেশে ৮৫% চাষ করা হয়। তিনি মনে করেন উন্নত জাতের পাট সৃষ্টি করা দেশের গবেষকদের জন্য চ্যালেঞ্জ হয়ে দাঁড়িয়েছে। রবি-১ কৃষকদের মাঝে ছড়িয়ে দিতে পারলে এই উন্নত জাত কৃষকদের মাঝে অল্প সময়েই জনপ্রিয় হয়ে উঠবে এবং ভারত থেকে পাটের জাত আমদানী করার প্রয়োজনীয়তা কমবে বলে তিনি আশাবাদ ব্যক্ত করেন। বিশ্ববিদ্যালয় ক্যাম্পাসের উদ্দেশ্যে রওনা দেবার আগে অধ্যাপক খান গোলাম কুদ্দুস এবং সহকারী অধ্যাপক বিধান চন্দ্র সরকার শিক্ষার্থীদের দলের পক্ষ থেকে খান মোঃ নূরুল ইসলামকে ধন্যবাদ জানান। সফর শেষে বিশ্ববিদ্যালয় ক্যাম্পাসে ফেরার পথে শিক্ষার্থীরা যশোর জেলার কেশবপুরে অবস্থিত কবি মাইকেল মধুসূদন দত্তের বাড়ি ভ্রমণ করে।